Πρόταση οδηγίας του Συμβουλίου για την τροποποίηση της οδηγίας 77/388/ΕΟΚ σχετικά με το κοινό σύστημα του φόρου προστιθεμένης αξίας (ελάχιστος συντελεστής σε σχέση με τον κανονικό συντελεστή)

(96/C 73/10)

COM(95) 731 τελικό - 95/0362(CNS)

(Υποβλήθηκε από την Επιτροπή στις 20 Δεκεμβρίου 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 99,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι το άρθρο 12 παράγραφος 3 στοιχείο α) της οδηγίας 77/388/ΕΟΚ (1), όπως τροποποιήθηκε τελευταία από την οδηγία 95/7/ΕΚ (2), προβλέπει ότι με βάση την έκθεση για τη λειτουργία του μεταβατικού συστήματος και τις προτάσεις για το οριστικό καθεστώς που υποβάλλει η Επιτροπή κατ' εφαρμογή του άρθρου 28 στοιχείο ιβ), το Συμβούλιο αποφασίζει ομόφωνα πριν από τις 31 Δεκεμβρίου 1995 για το ελάχιστο ύψος του κανονικού συντελεστή που θα εφαρμόζεται μετά τις 31 Δεκεμβρίου 1996 7 ότι ο κανονικός συντελεστής ΦΠΑ ορίζεται από κάθε κράτος μέλος ως ποσοστό επί της φορολογητέας βάσης και είναι ο ίδιος για τις παραδόσεις αγαθών και την παροχή υπηρεσιών 7 ότι από την 1η Ιανουαρίου 1993 μέχρι τις 31 Δεκεμβρίου 1996 το ποσοστό αυτό δεν μπορεί να είναι κατώτερο από 15 % 7

ότι όπως φάνηκε στην πράξη από την εφαρμογή του παρόντος φορολογικού συστήματος, οι κανονικοί συντελεστές ΦΠΑ που ισχύουν σήμερα στα διάφορα κράτη μέλη εξασφάλισαν την ομαλή λειτουργία του μεταβατικού καθεστώτος ΦΠΑ 7 ότι η διεύρυνση των αποκλίσεων μεταξύ των κανονικών συντελεστών ΦΠΑ στα διάφορα κράτη μέλη θα δημιουργήσει διαρθρωτικές ανισορροπίες σε διάφορους επιχειρηματικούς τομείς 7 ότι το υπάρχον φάσμα κανονικών συντελεστών ΦΠΑ που εφαρμόζονται στα διάφορα κράτη μέλη αφήνει μεγάλα περιθώρια στα κράτη μέλη για να καθορίσουν το ύψος του κανονικού συντελεστή 7 ότι, κατά συνέπεια, περαιτέρω προσαρμογή του φάσματος των δυνατών κανονικών συντελεστών ΦΠΑ, σε μεταγενέστερο στάδιο, θα είναι επιθυμητή από οικονομική άποψη 7

ότι οι μεταβατικές ρυθμίσεις του κοινού συστήματος ΦΠΑ δεν θέτουν σε κίνδυνο μεταγενέστερες οριστικές ρυθμίσεις 7 ότι κάθε μεταβολή του μεταβατικού συστήματος πρέπει, κατά συνέπεια, να χρησιμεύει για την προετοιμασία του οριστικού συστήματος 7 ότι η καθιέρωση του οριστικού συστήματος που βασίζεται στην αρχή της φορολόγησης στη χώρα καταγωγής απαιτεί σε κάθε περίπτωση προσέγγιση των κανονικών συντελεστών ΦΠΑ στα διάφορα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στην οδηγία 77/388/ΕΟΚ το άρθρο 12 παράγραφος 3 στοιχείο α) τροποποιείται ως ακολούθως:

«α) Ο κανονικός συντελεστής του φόρου προστιθεμένης αξίας ορίζεται από τα κράτη μέλη ως ποσοστό της φορολογητέας βάσης και είναι ο ίδιος για τις παραδόσεις αγαθών και την παροχή υπηρεσιών. Από την 1η Ιανουαρίου 1997 μέχρι τις 31 Δεκεμβρίου 1998, το ποσοστό αυτό δεν μπορεί να είναι κατώτερο του 15 % και υψηλότερο του 25 %.

Με βάση την πρόταση της Επιτροπής και μετά από διαβούλευση με το Ευρωπαϊκό Κοινοβούλιο, το Συμβούλιο αποφασίζει ομόφωνα για το ύψος των κανονικών συντελεστών που θα ισχύουν μετά τις 31 Δεκεμβρίου 1998.

Τα κράτη μέλη μπορούν επίσης να εφαρμόζουν ένα ή δύο μειωμένους συντελεστές. Οι συντελεστές αυτοί ορίζονται σε ποσοστό της φορολογητέας βάσης το οποίο δεν μπορεί να είναι κατώτερο του 5 %, και εφαρμόζονται μόνο στις παραδόσεις αγαθών και στις παροχές υπηρεσιών των κατηγοριών που προβλέπονται στο παράρτημα Η.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 1997. Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Οι λεπτομέρειες για την αναφορά αυτή καθορίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ αριθ. L 145 της 13. 6. 1977, σ. 1.

(2) ΕΕ αριθ. L 102 της 5. 5. 1995, σ. 18.